WKOD bekyk baklei-video | Netwerk24
WKOD bekyk baklei-video
07 Augustus 2018 06:00
'n Video van twee seuns in 'n bakleiery by die skool St. Michaels Primêr in Abbotsdale, Malmesbury, is op sosiale media versprei. Hierdie is 'n skermgreep waarop gesien kan word hoe die twee seuns stoei. Foto:
'n Video waarin twee seuns by 'n Swartland-skool in 'n bakleiery betrokke is, doen die afgelope twee weke die ronde op sosiale media.
Na aanleiding van die voorval wat op 20 Julie by die skool, St. Michaels Primêr in Abbotsdale, Malmesbury, plaasgevind het, het Jessica Shelver, woordvoerder van die Wes-Kaapse onderwysdepartement (WKOD), gesê die WKOD ondersoek tans die voorval.
In die video kan gesien word hoe die twee seuns onder 'n tafel met mekaar stoei. Die een seun klem die ander een onder sy arm.
Die twee kom dan orent en die een begin hardop huil en die ander laat hom dan gaan.
Die volgende oomblik gee die seun wat gehuil het 'n hou in die ander se rigting en dan spring die twee weer aanmekaar.
Dit is tans onbekend wie die video opgeneem het, maar Shelver sê dit is nie duidelik of 'n onderwyser ten tyde van die voorval die video opgeneem het of in die klaskamer was nie. Sy sê wel dat dit ook deel sal vorm van die ondersoek en dat tugstappe gedoen sal word.
"Geweld tussen leerlinge is kommerwekkend. Daar is baie redes daarvoor, maar sulke geweld kan nie in ons skole geduld word nie.
"Skole verseker dat leerlinge getugtig word ingevolge die skool se gedragskode. Hulle kan ook by die departementshoof aanbeveel dat die leerlinge geskors word," het Shelver gesê.
Sy het bygevoeg dat die WKOD nie die verfilming van geweld of boeliegedrag aanmoedig nie en ook nie die verspreiding daarvan op sosiale media of elders nie.
"Ons gaan 'n veldtog begin om leerlinge aan te moedig om hul stem te laat hoor eerder as om hul selfone te gebruik. Ons sal ook leiding aan ouers gee oor wat om te doen wanneer op leerlinge gepik word of as hulle getart word. Geweld kan in baie gevalle vermy word."